ผลงานประชานิยมขี่พายุ ทะลุฟ้า
นโยบายประชานิยม เป็นที่รังเกียจเดียดฉันท์ของคนชั้นสูงและคนชั้นกลางในเมือง แต่กลับเป็นที่ชื่นชอบของชนชั้นรากหญ้า
17 เม.ย. 2558

นโยบายประชานิยม เป็นที่รังเกียจเดียดฉันท์ของคนชั้นสูงและคนชั้นกลางในเมือง แต่กลับเป็นที่ชื่นชอบของชนชั้นรากหญ้า
นโยบายประชานิยม แม้จะถูกบดขยี้ทำลายล้างอย่างไร แต่ก็ไม่อาจจะทำลายล้างให้สิ้นซากได้ ขั้วอำนาจทำลายล้างซะอีก ยังคงสืบสานนโยบายประชานิยมหน้าตาเฉย
ไม่ว่ารัฐบาลที่มาโดยวิถีทางเลือกตั้งหรือไม่มาทางเลือกตั้ง เห็นสาปแช่งนโยบายประชานิยมกันจะเป็นจะตาย แต่ในทางปฏิบัติ ตัวเองก็หลีกหนีพ้นการใช้บริการประชานิยมเสียที่ไหน
โครงการประชานิยมที่ทนทานและยากแก่การทำลายเป็นที่สุด  เห็นจะเป็น 2 โครงการ คือ กองทุนหมู่บ้านและหลักประกันสุขภาพแห่งชาติ หรือ 30 บาท รักษาทุกโรค
30 บาท รักษาทุกโรค นี่คือการกระจายบริการทางสาธารณสุขสู่ประชาชนอย่างกว้างขวางและทั่วถึงโดยแท้จริงชนิดคนไทย ไม่เคยได้รับโอกาสเช่นนี้มาก่อน
ไม่ว่าประชาชนจะเป็นโรคร้ายแรงขนาดไหน รัฐต้องมีหน้าที่ให้การรักษาพยาบาล ไม่ปล่อยดูดายให้ตายไปต่อหน้าต่อตาเหมือนแต่ก่อน
คุณภาพชีวิตคนไทย ดีขึ้นกว่าแต่ก่อนเป็นอันมากจากการรักษาบัตรทอง ซึ่งสหประชาชาติก็ให้การยอมรับและยกย่องอย่างสูง
รัฐบาลชุดใดประกาศเลิกบัตรทอง คงได้ถูกประชาชนขับไล่
 โครงการกองทุนหมู่บ้าน นี่ก็อีก 1 ผลงานยิ่งใหญ่ของนโยบายประชานิยม
รัฐบาลประชาธิปัตย์ ก็ไม่เห็นสั่งยกเลิก รัฐบาลสุรยุทธ์หลังการรัฐประหารปี 2549 ก็ไม่สั่งยกเลิก แถมรัฐบาลประยุทธ์ นอกจากไม่สั่งยกเลิกแล้ว ยังคิดจะพัฒนากองทุนหมู่บ้านให้เป็นแกนขับเคลื่อนเศรษฐกิจรากหญ้าอีกด้วย
กองทุนหมู่บ้านเมื่อเริ่มต้นปี 2544 รัฐบาลจ่ายขาดไปยังหมู่บ้าน 79,285 แห่ง หมู่บ้านละ 1 ล้านบาท หลังจากนั้นให้ชาวบ้านบริหารกองทุนกันเอง
จนบัดนี้ เงินกองทุน 79,285 ล้านบาททั่วประเทศ ผลิดอกออกผลมาเป็น 207,680 ล้านบาทแล้ว
นี่เป็นดอกผลที่เกิดจากการบริหารกองทุนของชาวบ้านเอง โดยรัฐบาลไม่ได้ตั้งงบสนับสนุนเพิ่มเติมใดๆ ทั้งสิ้น
ปัญหาหนี้เสียที่ถูกปรามาสตราหน้ามาตั้งแต่เริ่มต้น ก็กลับปรากฏว่า หนี้เสียจากเงินกู้ยืมกองทุนหมู่บ้าน เกิดขึ้นน้อยมาก อัตราหนี้เสียมีไม่ถึง 3%
แต่ประชาชนระดับล่าง ได้รับโอกาสเข้าถึงแหล่งทุนอย่างไม่เคยได้รับโอกาสเช่นนี้มาก่อนในชีวิต
ตกลง ประเทศนี้จะตีความ ”ประชานิยม” เป็นพระเอกหรือผู้ร้ายกันแน่เนี่ย ดูไปแล้วก็สับสนเต็มที เพราะมีการเลือกปฏิบัติที่ไม่เสมอภาคกันเป็นอย่างยิ่ง
ถ้าเป็นประชานิยมตำรับทักษิณ ก็ถือเป็นภูตผีปีศาจ ถึงขนาดต้องเอาไปตัดหัวคั่วแห้งไว้ก่อน แค่ถ้าเป็นประชานิยมตำรับอื่น ที่ไม่ใช่ทักษิณ ไม่ถือเป็นอันตรายของชาติบ้านเมือง
                แต่ไอ้ที่เป็นประชานิยมตำรับทักษิณ ทั้งบัตรทอง-กองทุนหมู่บ้าน แล้วเอามาสืบสานกันต่อนี่สิ ตกลงมันเป็นภูตผีหรือเทวดากันแน่